
	Συναυλία

ΜΟΥΣΙΚΕΣ ΤΟΥ ΚΟΣΜΟΥ...

Ευδοκία Χατζηιωάννου, τραγούδι

Δημήτρης Γιάκας, πιάνο

στο Σπίτι της Κύπρου

Το Σπίτι της Κύπρου διοργανώνει, την Τετάρτη 12 Ιουνίου 2024 και ώρα 19:00 (Ξενοφώντος 2Α Σύνταγμα) τη συναυλία με τίτλο, «ΜΟΥΣΙΚΕΣ ΤΟΥ ΚΟΣΜΟΥ...» με τη σοπράνο, Ευδοκία Χατζηιωάννου και τον πιανίστα, Δημήτρη Γιάκα.

Ένα μουσικό ταξίδι που ξεκινάει από τους Αφροαμερικανούς του δέκατου ένατου αιώνα, περνάει από την Ευρώπη του εικοστού αιώνα στη Λατινική Αμερική και καταλήγει στη Μεσόγειο. Τραγούδια από τη Σουηδία, Βραζιλία, Κούβα, Ρουμανία, Πορτογαλία, Αργεντινή, Μεξικό, Ιταλία, Αυστρία και Βαλκάνια, αποδίδονται στις αυθεντικές τους εκτελέσεις και τοπικές διαλέκτους, δημιουργώντας ένα μουσικό γεωγραφικό παζλ που ως κύριο του θέμα έχει τον Έρωτα και την Αγάπη.

------------------------------------------------------------------
Η Ελληνίδα σοπράνο Ευδοκία Χατζηιωάννου σπούδασε κλασικό τραγούδι στο  Ωδείο Αθηνών, καθώς και θέατρο και παντομίμα με το σύστημα Marcel Marceau. Τον Ιούνιο του 1993 ολοκληρώνει τις σπουδές της και ξεκινά τη συνεργασία της με την Εθνική Λυρική Σκηνή (Ε.Λ.Σ.) σε έργα κλασικού και σύγχρονου ρεπερτορίου. Παράλληλα δίνει κοντσέρτα και ρεσιτάλ σε όλες τις μεγάλες πόλεις της Ελλάδας και στο εξωτερικό, ερμηνεύοντας έργα από ένα ευρύ ρεπερτόριο, που περιλαμβάνει θρησκευτική μουσική, όπερα, οπερέτα και μιούζικαλ. Τον Δεκέμβριο του 1996 της απονέμεται στη Βαρκελώνη το GRAND PRIX για το καλύτερο κοντσέρτο του έτους. Δίνει συναυλίες και ρεσιτάλ στην Ελλάδα και το εξωτερικό.

Ο Δημήτρης Γιάκας γεννήθηκε στην Αθήνα. Έλαβε δίπλωμα πιάνου από το Εθνικό Ωδείο (τάξη της Μυρτώς Μαυρίκου). Συνέχισε μουσικές σπουδές στην École Normale de Musique του Παρισιού, ειδικότερα στο πιάνο, στη μουσική δωματίου και στη μουσική προετοιμασία όπερας. Κατόπιν άρχισε να μελετά συνοδεία τραγουδιού πλάι στον Ντάλτον Μπόλντουιν. Από το 1982 έως το 1991 εργάστηκε ως πιανίστας-μουσικός εκγυμναστής στην Όπερα του Παρισιού, καθώς και στην όπερα της Λυών, κατόπιν προσκλήσεως του μουσικού διευθυντού της Kent Nagano. Παράλληλα, εμφανίστηκε συνοδεύοντας στο πιάνο τραγουδιστές στο Παρίσι, καθώς επίσης σε πολλές πόλεις και φεστιβάλ της Γαλλίας. Από το 1990 εγκαταστάθηκε πάλι στην Αθήνα, όπου ξεκίνησε την τακτική συνεργασία του με την Εθνική Λυρική Σκηνή και με το Μέγαρο Μουσικής Αθηνών. Συνοδεύει τακτικά Έλληνες και ξένους τραγουδιστές σε συναυλίες στην Ελλάδα και στο εξωτερικό.

